આપણે ઘણી વાર પૈસા સિવાયની જડ વસ્તુઓને હલકી માની લઈએ છીએ; પણ કેટલીક જડ વસ્તુઓ આપણને સ્વજન જેવી થઈ પડે છે. છત્રી જતી રહેવાથી સ્ત્રી મૃત્યુ પામી હોય એવો ખેદ સાધારણ રીતે ભાગ્યે જ કોઈને થાય છે. પણ મારા ઉપર્યુત મિત્ર જેવા કોક એવા પણ હશે જેમને સ્ત્રી કરતાંયે છત્રી વધારે પ્રિય હોય. એટલું જ નહીં પણ અમુક ઇષ્ટ કન્યા ન મળતાં અથવા મળેલી મૃત્યુ પામતાં જેમ ઘણાં ‘પ્રેમી’ઓનું ‘દિલ’ બીજી પર ચોંટી શકતું નથી. તેમ એવા છત્રીપ્રેમીઓ પણ હોય છે જેનું હૃદય એક જ છત્રીને ચાહી શકે છે.